สังคมข่าวหุ้น
*ตลาดหุ้นมีแต่ปัจจัยลบเข้ามากดดัน ต่างประเทศ เลือกตั้งสหรัฐฯ โควิด-19 ส่วนในประเทศ คือ ตัวเลขเศรษฐกิจที่อาจไม่ได้เติบโต (ปี 2564) ตามที่ประมาณการกันไว้ ทำให้คาดว่า ผลประกอบการของบริษัทจดทะเบียนขนาดใหญ่ อาจออกมายังไม่ดีนัก ขณะที่ดัชนีตลาหุ้นไทยวานนี้ปิดหลุด 1,250 จุด ทำให้คาดว่าตลาดจะเป็น Sideways down จนอาจจะร่วงหลุด 1,200 จุดได้ เลยมีการแนะนำให้ไปรอแถว ๆ 1,150 จุดโน่นเลย
24 ก.ย. 2563

คาเฟอีน
*ตลาดหุ้นมีแต่ปัจจัยลบเข้ามากดดัน ต่างประเทศ เลือกตั้งสหรัฐฯ โควิด-19 ส่วนในประเทศ คือ ตัวเลขเศรษฐกิจที่อาจไม่ได้เติบโต (ปี 2564) ตามที่ประมาณการกันไว้ ทำให้คาดว่า ผลประกอบการของบริษัทจดทะเบียนขนาดใหญ่ อาจออกมายังไม่ดีนัก ขณะที่ดัชนีตลาหุ้นไทยวานนี้ปิดหลุด 1,250 จุด ทำให้คาดว่าตลาดจะเป็น Sideways down จนอาจจะร่วงหลุด 1,200 จุดได้ เลยมีการแนะนำให้ไปรอแถว ๆ 1,150 จุดโน่นเลย
*หุ้นกลุ่มธนาคารพาณิชย์ สามวันดีสี่วันไข้ นำโดย 4 แบงก์ใหญ่ BBL KBANK SCB และ KTB เพราะมีสารพัดข่าวที่เป็นเชิงลบเข้ามากระทบต่อเนื่อง ส่วนแนวโน้มไตรมาส 3/2563 เท่าที่อ่านดูบทวิเคราะห์ ส่วนใหญ่บอกว่า จะดีกว่าไตรมาส 2 และหากเทียบกับไตรมาส 3/2562 กำไรยังอ่อนตัว แต่ประเด็นที่นักลงทุนจับตากันมากสุดคือ เรื่องของหนี้ที่ไม่ก่อให้เกิดรายได้ หรือ เอ็นพีแอล จะเพิ่มขึ้นไม่ และการตั้งสำรองหนี้ฯ จะเพิ่มขึ้นอย่างไร โดยเฉพาะหลังหมดมาตรการพักหนี้ในช่วงสิ้นเดือนต.ค.นี้
*จับตาบทวิเคราะห์ของโบรกฯ ต่าง ๆ เกี่ยวกับหุ้น บมจ.ท่าอากาศยานไทย (AOT) หลังบอร์ดอนุมัติขยายระยะเวลามาตรการช่วยเหลือผู้ประกอบการและสายการบิน ที่ได้รับผลกระทบจากสถานการณ์แพร่ระบาดของโรคโควิด-19 ด้วยเหตุผลว่า ผู้ประกอบการและสายการบินยังคงได้รับผลกระทบ และไทยยังคงกำหนดมาตรการที่เป็นการจำกัดการเดินทางและการขนส่งทางอากาศ ส่วนผู้ประกอบการที่เกี่ยวข้องกับการเดินอากาศทั้งทางตรงและทางอ้อม เช่น สายการบิน และผู้ประกอบการภายในท่าอากาศยาน ยังไม่ฟื้น ส่งผลราคาหุ้นรูดหนัก ราคาเป้าหมายคงปรับลงมาเยอะล่ะ
*บมจ.เมืองไทย แคปปิตอล หรือ MTC ของเฮียชูชาติ เพ็ชรอำไพ ราคาหุ้นวิ่งขึ้นมาจากระดับ 48.00 บาท เมื่อวันที่ 14 ก.ย.ที่ผ่านมา ราคาปิดในแดนบวกเกือบทุกวัน จนพุ่งทะลุมาอยู่บริเวณ 53.00 บาท ส่วนวานนี้ราคาลงตามภาวะตลาด และเป็นจังหวะที่จะต้องปรับฐาน เพื่อลดความร้อนแรงด้วยพอดี ก็เป็นจังหวะดีที่จะเข้าซื้อเพราะผลประกอบการไตรมาส 3/63 กำไรจะออกมาทำสถิติสูงสุดของปี ส่วนราคาที่เป็น IAA Consensus Target Price อยู่ที่ 61.00 บาท จึงพอมีอัพไซด์อยู่บ้าง แนวต้านสำคัญก่อนแจ้งงบ 57.50 บาท
*GULF  บมจ.กัลฟ์ เอ็นเนอร์จี ดีเวลลอปเมนท์ ของ “สารัชถ์ รัตนาวะดี” ปิดตลาดราคาร่วงหลุด 30 บาทจนได้ (ปิด 29.25 บาท) ทำให้ 30 บาท จากเดิมเป็นแนวรับ ก็มาเป็นแนวต้าน ส่วนราคาจะดีดกลับขึ้นมายืนเหนือกว่านี้ได้ คงต้องรอหุ้นเพิ่มทุนเข้าเทรดนั่นแหละ เช่นเดียวกับหุ้นเพิ่มทุนตัวอื่น ๆ  บวกกับภาวะตลาดไม่ค่อยดีด้วย น่าจะมาเล่นรอบช่วง 28-29 บาท กันไปอีกสักพัก
*CPF บมจ.เจริญโภคภัณฑ์อาหาร ราคาหุ้นวิ่งลงตลอดเลย ล่าสุดวานนี้ปิด 28.25 บาท ต่ำสุดในรอบ 4 เดือนพอดี แม้ผู้บริหาร CPF และนักวิเคราะห์จากโบรกฯ ทุกสำนักจะบอกว่าแนวโน้มครึ่งปีหลังจะดีกว่าครึ่งปีแรก แต่ราคายังลงต่อ แต่ก็ไม่แน่ใจว่าบรรดากองทุนต่าง ๆ สาดออกมาหรือเปล่า เพื่อ “ปรับพอร์ต” ขายทำกำไรออกไปก่อน แล้วนำเงินไปซื้อหุ้น บมจ.เอสซีจี แพคเกจจิ้ง (SCGP) ที่กำลังระดมทุนมหาศาล สำหรับ CPF มี IAA Consensus Target Price อยู่ที่ 40.00 บาท รายย่อยน่าจะทยอยสะสมเข้าพอร์ตได้นะ
*ล่าสุด CPF ตั้งบูธรับพนักงานกว่า 8,000 อัตราในงาน JOB Expo Thailand 2020 วันที่ 26-28 ก.ย.นี้ ที่จัดโดย กระทรวงแรงงาน นักศึกษาจบใหม่ทุกสาขาและผู้กำลังหางานทำจะได้พบกับตำแหน่งงานหลากหลายวิชาชีพตั้งแต่สัตวแพทย์ สัตวบาล วิศวกร ไอที จนถึงงานบริการในร้านซีพี เฟรชมาร์ทและร้านอาหารของซีพีเอฟ ได้ที่บูธ CPF และ CP Freshmart ณ ศูนย์การประชุมไบเทคบางนา ฮอลล์ EH 98-99 ตั้งแต่เวลา 10.00-20.00 น. ติดตามรายละเอียดและตรวจสอบตำแหน่งงานล่วงหน้าได้ที่ : http://bit.ly/cpfjob2020 และลงทะเบียนล่วงหน้าได้ที่ http://bit.ly/cpf-job20
*นิยต มาศะวิสุทธิ์ เอ็มดี บริษัท บริหารสินทรัพย์สุขุมวิท จำกัด (บสส.) หรือ SAM แจ้งมาว่า ได้คัดทรัพย์สินรอการขาย (NPA) ทั่วไทย จำนวนกว่า 100 รายการ มูลค่าทั้งสิ้นกว่า 400 ล้านบาท อาทิ ที่ดินเปล่า ที่ดินพร้อมสิ่งปลูกสร้าง บ้านเดี่ยว ทาวน์เฮาส์ ห้องชุดพักอาศัย ออกประมูลต่อเนื่องราคาพิเศษสุด ในวันศุกร์ที่ 9 ต.ค.นี้ ณ สำนักงานใหญ่ของ SAM อาคารซันทาวเวอร์ส บี ชั้น 24 ถ.วิภาวดีรังสิต กรุงเทพฯ พร้อมอัดโปรโมชั่นแรง “SAM 20 ปี ฟรีค่าโอน” โดย SAM ออกค่าธรรมเนียมการโอนกรรมสิทธิ์ให้ 1-2% สำหรับผู้ที่ชนะการประมูล